Савет міністраў Рэспублікі Беларусь

**Саве́т міні́страў Рэспу́блікі Белару́сь** — найвышэйшы орган выканаўчай улады, які ажыцьцяўляе кіраўніцтва сыстэмай падпарадкаваных яму рэспубліканскіх органаў дзяржаўнага кіраваньня і іншых дзяржаўных установаў, а таксама мясцовых выканаўчых і распараджальных органаў у Беларусі. Паводле Закону, штоквартал падае прэзыдэнту справаздачу аб сваёй дзейнасьці. Забясьпечвае выкананьне Канстытуцыі, законаў і пастановаў прэзыдэнта. З 1994 году прэм’ер-міністар прызначаецца прэзыдэнтам, з 1996 году са згоды Палаты прадстаўнікоў Нацыянальнага сходу. Намесьнікі прэм’ера, міністры і старшыні дзяржкамітэтаў прызначаюцца прэзыдэнтам.

Падае ў адстаўку па рашэньні, перавыбраньні і заканчэньні паўнамоцтваў прэзыдэнта, выказе недаверу Палатай прадстаўнікоў. Пры гэтым працягвае ажыцьцяўляць свае паўнамоцтвы да прызначэньня новага складу. Правамоцныя пасяджэньні праводзяцца прынамсі аднойчы на тры месяцы пры ўдзеле прынамсі паловы сябраў. Пастановы ўхваляюцца большасьцю галасоў прысутных. На пасяджэньнях разглядаюцца падрыхтоўка і выкананьне каштарысу, захады разьвіцьця краіны, кірункі дзяржаўнага кіраваньня, падрыхтоўка справаздачы аб дзейнасьці перад прэзыдэнтам. Пастановы могуць касавацца прэзыдэнтам. Распараджэньні прэм’ера выдаюцца на даручэньне Савета міністраў.

## Паўнамоцтвы
Паводле 106-га артыкула зьмененай Канстытуцыі Беларусі 1994 году, «Выканаўчую ўладу ў Рэспубліцы Беларусь ажыцьцяўляе Ўрад — Савет міністраў Рэспублікі Беларусь — цэнтральны орган дзяржаўнага кіраваньня». Згодна са 107-м артыкулам Канстытуцыі «Урад Рэспублікі Беларусь:
* кіруе сыстэмай падпарадкаваных яму органаў дзяржаўнага кіраваньня і іншых органаў выканаўчай улады;
* распрацоўвае асноўныя напрамкі ўнутранай і зьнешняй палітыкі і прымае захады па іх рэалізацыі;
* распрацоўвае і прадстаўляе прэзыдэнту для ўнясення ў Парлямэнт праект рэспубліканскага бюджэту і справаздачу аб яго выкананьні;
* забясьпечвае правядзеньне адзінай эканамічнай, фінансавай, крэдытнай і грашовай палітыкі, дзяржаўнай палітыкі ў галіне навукі, культуры, адукацыі, аховы здароўя, экалёгіі, сацыяльнага забесьпячэння і аплаты працы;
* прымае захады па забесьпячэньні правоў і свабодаў грамадзянаў, абароне інтарэсаў дзяржавы, нацыянальнай бясьпецы і абараназдольнасьці, ахове ўласьнасьці і грамадзкага парадку, барацьбе са злачыннасьцю;
* выступае ад імя ўласьніка ў дачыненьні да маёмасьці, якая зьяўляецца ўласнасьцю Рэспублікі Беларусь, арганізуе кіраваньне дзяржаўнай уласнасьцю;
* забясьпечвае выкананьне Канстытуцыі, законаў і дэкрэтаў, указаў і распараджэньняў прэзыдэнта;
* адмяняе акты міністэрстваў і іншых рэспубліканскіх органаў дзяржаўнага кіраваньня;
* ажыццяўляе іншыя паўнамоцтвы, ускладзеныя на яго Канстытуцыяй, законамі і актамі прэзыдэнта.

## Склад
У склад Савету Міністраў Беларусі ўваходзяць:
* Прэм’ер-міністар Рэспублікі Беларусь
* намесьнікі Прэм’ер-міністра Рэспублікі Беларусь
* кіраўнік Адміністрацыі Прэзыдэнта Рэспублікі Беларусь
* старшыня Кіраваньня Нацыянальнага банку Рэспублікі Беларусь
* міністры
* старшыні дзяржаўных камітэтаў
* кіраўнік Апарату Савету Міністраў Рэспублікі Беларусь
* старшыня Прэзыдыюму Нацыянальнай акадэміі навук Беларусі
* старшыня Кіраваньня Беларускага рэспубліканскага саюзу спажывецкіх таварыстваў
* іншыя службовыя асобы па рашэньні Прэзыдэнта Рэспублікі Беларусь.

## Дзейнасьць
Савет Міністраў адказвае за працу дзяржаўных органаў, у ліку якіх:
* дзяржаўныя адміністрацыйныя органы
* міністэрствы
* дзяржаўныя камітэты
* канцэрны («Белдзяржхарчпрам», «Беллегпрам», «Беллеспаперапрам», «Белнафтахім»)
* арганізацыі, падпарадкаваныя ўраду (Беларускі рэспубліканскі саюз спажывецкіх таварыстваў, Рэспубліканскі цэнтар па аздараўленьні і санаторна-курортным лячэньні насельніцтва і ўпаўнаважаны па справах рэлігіяў і нацыянальнасьцяў).

## Цяперашні склад

## Прэзыдыюм
Правамоцныя пасяджэньні Прэзыдыюма праводзяцца прынамсі штомесяц пры ўдзеле больш як паловы чальцоў. Пастановы ўхваляюцца большасьцю галасоў ад агульнай колькасьці сябраў.

## Крыніцы

## Вонкавыя спасылкі

* 
** Рашэньні
* Мабільная бачына
* RSS-паток навінаў

Катэгорыя:Урад Рэспублікі Беларусь
Катэгорыя:Органы выканаўчай улады Беларусі